
NÁVRH UZNESENIA EURÓPSKEHO PARLAMENTU
o stratégii pre rodovú rovnosť na rok 2025
(2024/2125(INI))
Európsky parlament,
–	so zreteľom na články 2 a 3 Zmluvy o Európskej únii,
–	so zreteľom na články 8, 10, 19, 79, 83, 153 a 157 Zmluvy o fungovaní Európskej únie (ďalej len „ZFEÚ“),
–	so zreteľom na články 21 a 23 Charty základných práv Európskej únie,
–	so zreteľom na Európsky pilier sociálnych práv, ktorý Parlament, Rada a Komisia podpísali 17. novembra 2017, a na oznámenie Komisie zo 4. marca 2021 s názvom Akčný plán na realizáciu Európskeho piliera sociálnych práv (COM(2021)0102),
–	so zreteľom na Dohovor Organizácie Spojených národov o odstránení všetkých foriem diskriminácie žien z 18. decembra 1979,
–	so zreteľom na Pekinskú deklaráciu OSN a na Pekinskú akčnú platformu z 15. septembra 1995 a na výsledky jej hodnotiacich konferencií,
–	so zreteľom na Agendu 2030 pre udržateľný rozvoj OSN z 21. októbra 2015 a na ciele udržateľného rozvoja, ktoré sú v nej stanovené, najmä na cieľ č. 5 „Dosiahnuť rodovú rovnosť a posilniť postavenie všetkých žien a dievčat“, ako aj na súvisiace ciele a ukazovatele,
–	so zreteľom na Dohovor Medzinárodnej organizácie práce o rovnakom odmeňovaní z 29. júna 1951 a na Dohovor Medzinárodnej organizácie práce o násilí a obťažovaní z 21. júna 2019,
–	so zreteľom na Dohovor Rady Európy o predchádzaní násiliu na ženách a domácemu násiliu a o boji proti nemu (Istanbulský dohovor) z 11. mája 2011,
–	so zreteľom na smernice EHS a EÚ prijaté od roku 1975, ktoré sa venujú rozličným aspektom rovnakého zaobchádzania so ženami a s mužmi (smernica 79/7/EHS[footnoteRef:2], smernica 86/613/EHS[footnoteRef:3], smernica 92/85/EHS[footnoteRef:4], smernica 2004/113/ES[footnoteRef:5], smernica 2006/54/ES[footnoteRef:6], smernica 2010/41/EÚ[footnoteRef:7]), [2:  Smernica Rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením, Ú. v. ES L 6, 10.1.1979, s. 24, ELI: http://data.europa.eu/eli/dir/1979/7/oj.]  [3:  Smernica Rady 86/613/EHS z 11. decembra 1986 o uplatňovaní zásady rovnakého zaobchádzania s mužmi a ženami vykonávajúcimi činnosť ako samostatne zárobkovo činné osoby vrátane činnosti v poľnohospodárstve a o ochrane samostatne zárobkovo činných žien počas tehotenstva a materstva, Ú. v. ES L 359, 19.12.1986, s. 56, ELI: http://data.europa.eu/eli/dir/1986/613/oj.]  [4:  Smernica Rady 92/85/EHS z 19. októbra 1992 o zavedení opatrení na podporu zlepšenia bezpečnosti a ochrany zdravia pri práci tehotných pracovníčok a pracovníčok krátko po pôrode alebo dojčiacich pracovníčok, Ú. v. ES L 348, 28.11.1992, s. 1, ELI: http://data.europa.eu/eli/dir/1992/85/oj.]  [5:  Smernica Rady 2004/113/ES z 13. decembra 2004 o vykonávaní zásady rovnakého zaobchádzania medzi mužmi a ženami v prístupe k tovaru a službám a k ich poskytovaniu, Ú. v. EÚ L 373, 21.12.2004, s. 37, ELI: http://data.europa.eu/eli/dir/2004/113/oj.]  [6:  Smernica Európskeho parlamentu a Rady 2006/54/ES z 5. júla 2006 o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania, Ú. v. EÚ L 204, 26.7.2006, s. 23, ELI: http://data.europa.eu/eli/dir/2006/54/oj.]  [7:  Smernica Európskeho parlamentu a Rady 2010/41/EÚ zo 7. júla 2010 o uplatňovaní zásady rovnakého zaobchádzania so ženami a mužmi vykonávajúcimi činnosť ako samostatne zárobkovo činné osoby, Ú. v. EÚ L 180, 15.7.2010, s. 1, ELI: http://data.europa.eu/eli/dir/2010/41/oj.] 

–	so zreteľom na smernicu Európskeho parlamentu a Rady (EÚ) 2019/1158 z 20. júna 2019 o rovnováhe medzi pracovným a súkromným životom rodičov a opatrovateľov, ktorou sa zrušuje smernica Rady 2010/18/EÚ[footnoteRef:8], [8:  Ú. v. EÚ L 188, 12.7.2019, s. 79, ELI: http://data.europa.eu/eli/dir/2019/1158/oj.] 

–	so zreteľom na smernicu Európskeho parlamentu a Rady (EÚ) 2022/2381 z 23. novembra 2022 o zlepšení rodovej vyváženosti medzi riadiacimi pracovníkmi kótovaných spoločností a súvisiacich opatreniach[footnoteRef:9], [9:  Ú. v. EÚ L 315, 7.12.2022, s. 44, ELI: http://data.europa.eu/eli/dir/2022/2381/oj.] 

–	so zreteľom na smernicu Európskeho parlamentu a Rady (EÚ) 2023/970 z 10. mája 2023, ktorou sa posilňuje uplatňovanie zásady rovnakej odmeny pre mužov a ženy za rovnakú prácu alebo prácu rovnakej hodnoty prostredníctvom transparentnosti odmeňovania a mechanizmov presadzovania[footnoteRef:10], [10:  Ú. v. EÚ L 132, 17.5.2023, s. 21, ELI: http://data.europa.eu/eli/dir/2023/970/oj.] 

–	so zreteľom na smernicu Európskeho parlamentu a Rady (EÚ) 2024/1385 zo 14. mája 2024 o boji proti násiliu na ženách a domácemu násiliu[footnoteRef:11], [11:  Ú. v. EÚ L, 2024/1385, 24.5.2024, ELI: http://data.europa.eu/eli/dir/2024/1385/oj.] 

–	so zreteľom na smernicu Európskeho parlamentu a Rady (EÚ) 2024/1500 zo 14. mája 2024 o normách pre subjekty pre rovnaké zaobchádzanie v oblasti rovnakého zaobchádzania so ženami a s mužmi a rovnosti príležitostí pre ženy a mužov v otázkach zamestnania a povolania a o zmene smerníc 2006/54/ES a 2010/41/EÚ[footnoteRef:12], [12:  Ú. v. EÚ L, 2024/1500, 29.5.2024, ELI: http://data.europa.eu/eli/dir/2024/1500/oj.] 

–	so zreteľom na smernicu Európskeho parlamentu a Rady (EÚ) 2024/1712 z 13. júna 2024, ktorou sa mení smernica 2011/36/EÚ o prevencii obchodovania s ľuďmi a boji proti nemu a o ochrane obetí obchodovania[footnoteRef:13], [13:  Ú. v. EÚ L, 2024/1712, 24.6.2024, ELI: http://data.europa.eu/eli/dir/2024/1712/oj.] 

–	so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025 (COM(2020)0152).
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku s názvom Akčný plán EÚ pre rodovú rovnosť (GAP) III – ambiciózny program pre rodovú rovnosť a posilnenie postavenia žien v rámci vonkajšej činnosti EÚ (JOIN(2020)0017) z 25. novembra 2020 a na sprievodný spoločný pracovný dokument útvarov z 25. novembra 2020 s názvom Objectives and Indicators to frame the implementation of the Gender Action Plan III (2021-25) (Ciele a ukazovatele na vymedzenie vykonávania akčného plánu pre rodovú rovnosť III (2021 – 2025)) (SWD(2020)0284),
–	so zreteľom na oznámenie Komisie zo 7. marca 2025 s názvom Plán pre práva žienCOM(2025)0097),
–	so zreteľom na svoje uznesenie z 13. februára 2019 o odmietavom postoji k právam žien a rodovej rovnosti zaznamenanom v EÚ[footnoteRef:14], [14:  Ú. v. EÚ C 449, 23.12.2020, s. 102.] 

–	so zreteľom na svoje uznesenie z 28. novembra 2019 o pristúpení EÚ k Istanbulskému dohovoru a ďalších opatreniach na boj proti rodovo motivovanému násiliu[footnoteRef:15], [15:  Ú. v. EÚ C 232, 16.6.2021, s. 48.] 

–	so zreteľom na svoje uznesenie z 30. januára 2020 o rozdieloch v odmeňovaní žien a mužov[footnoteRef:16], [16:  Ú. v. EÚ C 331, 17.8.2021, s. 5.] 

–	so zreteľom na svoje uznesenie z 23. októbra 2020 o rodovej rovnosti v zahraničnej a bezpečnostnej politike EÚ[footnoteRef:17], [17:  Ú. v. EÚ C 404, 6.10.2021, s. 202.] 

–	so zreteľom na svoje uznesenie z 21. januára 2021 o stratégii EÚ pre rodovú rovnosť[footnoteRef:18], [18:  Ú. v. EÚ C 456, 10.11.2021, s. 208.] 

–	so zreteľom na svoje uznesenie z 21. januára 2021 o odstraňovaní rodových rozdielov v digitálnej oblasti: účasť žien na digitálnom hospodárstve[footnoteRef:19], [19:  Ú. v. EÚ C 456, 10.11.2021, s. 232.] 

–	so zreteľom na svoje uznesenie z 11. februára 2021 o budúcich výzvach v oblasti práv žien v Európe: viac ako 25 rokov po Pekinskej deklarácii a Pekinskej akčnej platforme[footnoteRef:20], [20:  Ú. v. EÚ C 465, 17.11.2021, s. 160.] 

–	so zreteľom na svoje uznesenie z 10. júna 2021 o podpore rodovej rovnosti v oblasti vzdelávania a kariéry v odboroch STEM (veda, technológia, inžinierstvo a matematika)[footnoteRef:21], [21:  Ú. v. EÚ C 67, 8.2.2022, s. 137.] 

–	so zreteľom na svoje uznesenie z 24. júna 2021 o situácii v oblasti sexuálneho a reprodukčného zdravia a práv v EÚ v rámci zdravia žien[footnoteRef:22], [22:  Ú. v. EÚ C 81, 18.2.2022, s. 43.] 

–	so zreteľom na svoje uznesenie zo 16. septembra 2021 s odporúčaniami pre Komisiu o určení rodovo motivovaného násilia za novú oblasť trestnej činnosti uvedenú v článku 83 ods. 1 ZFEÚ[footnoteRef:23], [23:  Ú. v. EÚ C 117, 11.3.2022, s. 88.] 

–	so zreteľom na svoje uznesenie zo 14. decembra 2021 s odporúčaniami pre Komisiu o boji proti rodovo motivovanému násiliu: kybernetické násilie[footnoteRef:24] [24:  Ú. v. EÚ C 251, 30.6.2022, s. 2.] 

–	so zreteľom na svoje uznesenie z 15. decembra 2021 o rovnosti žien a mužov v Európskej únii v období 2018 – 2020[footnoteRef:25], [25:  Ú. v. EÚ C 251, 30.6.2022, s. 23.] 

–	so zreteľom na svoje uznesenie z 10. marca 2022 o akčnom pláne EÚ pre rodovú rovnosť III[footnoteRef:26], [26:  Ú. v. EÚ C 347, 9.9.2022, s. 150.] 

–	so zreteľom na svoje uznesenie z 3. mája 2022 o dosiahnutí hospodárskej nezávislosti žien prostredníctvom podnikania a samostatnej zárobkovej činnosti[footnoteRef:27], [27:  Ú. v. EÚ C 465, 6.12.2022, s. 54.] 

–	so zreteľom na svoje uznesenie z 5. júla 2022 o spoločnom európskom postupe v oblasti starostlivosti[footnoteRef:28], [28:  Ú. v. EÚ C 47, 7.2.2023, s. 30.] 

–	so zreteľom na svoje uznesenie z 5. júla 2022 o chudobe žien v Európe[footnoteRef:29], [29:  Ú. v. EÚ C 47, 7.2.2023, s. 2.] 

–	so zreteľom na svoje uznesenie z 1. júna 2023 o sexuálnom obťažovaní v EÚ a hodnotení hnutia MeToo[footnoteRef:30], [30:  Ú. v. EÚ C/2023/1224, 21.12.2023, ELI: http://data.europa.eu/eli/C/2023/1224/oj.] 

–	so zreteľom na svoje uznesenie z 11. apríla 2024 o začlenení práva na umelé prerušenie tehotenstva do Charty základných práv EÚ[footnoteRef:31], [31:  Ú. v. EÚ C, C/2025/1279, 13.3.2025, ELI: http://data.europa.eu/eli/C/2025/1279/oj.] 

–	so zreteľom na odporúčanie Európskeho parlamentu Rade z 19. decembra 2024 o prioritách EÚ pre 69. zasadnutie Komisie OSN pre postavenie žien[footnoteRef:32], [32:  Prijaté texty, P10_TA(2024)0075.] 

–	so zreteľom na správu Agentúry EÚ pre základné práva (FRA), Eurostatu a Európskeho inštitútu pre rodovú rovnosť (EIGE) z 25. novembra 2024 s názvom Prieskum EÚ týkajúci sa rodovo motivovaného násilia: kľúčové výsledky,
–	so zreteľom na index rodovej rovnosti za rok 2024, ktorý uverejnil EIGE 10. decembra 2024,
–	zo zreteľom na článok 55 rokovacieho poriadku,
–	so zreteľom na stanovisko Výboru pre občianske slobody, spravodlivosť a vnútorné veci,
–	so zreteľom na správu Výboru pre práva žien a rodovú rovnosť (A10-0000/2025),
A.	keďže právo na rovnaké zaobchádzanie je základné právo uznané v zmluvách[footnoteRef:33] a v Charte základných práv EÚ a pre jej ďalší rozvoj je neodmysliteľné; [33:  Článok 2 a článok 3 ods. 3 ZEÚ, články 8, 10, 19 a 157 ZFEÚ a články 21 a 23 Charty základných práv EÚ.] 

B.	keďže rodová rovnosť je základnou hodnotou EÚ, základným právom a kľúčovou zásadou Európskeho piliera sociálnych práv a základnou podmienkou pokroku;
C.	keďže rodovo motivované násilie je stále celosvetovo rozšíreným javom, a to aj v EÚ, a má vážne dôsledky pre obete a spoločnosť;
D.	keďže každý človek v EÚ má právo na prístup k najvyšším normám fyzického a duševného zdravia;
E.	keďže rozdiely na trhu práce a nedostatok spravodlivých pracovných podmienok a bezpečnosti pre pracovníčky stále pretrvávajú v celej EÚ a existujúce rozdiely v odmeňovaní žien a mužov sú do veľkej miery dôsledkom systematického podhodnocovania práce vykonávanej v odvetviach, v ktorých dominujú ženy; keďže preto treba riešiť otázku rovnakej odmeny za prácu rovnakej hodnoty, aby sa odstránili rozdiely v odmeňovaní žien a mužov;
F.	keďže vznikajúce digitálne technológie sú rizikovým faktorom rodovej rovnosti a mohli by udržiavať a prehlbovať existujúce vzory rodovej nerovnosti, diskriminácie a násilia páchaného na ženách a dievčatách;
G.	keďže v celej EÚ ženy v neúmernom rozsahu vykonávajú opatrovateľské povinnosti, čo prispieva k nerovnostiam;
H.	keďže z výskumu vyplýva, že ženy sú nedostatočne zastúpené na všetkých úrovniach hospodárskeho a politického rozhodovania na celom svete, a že dosiahnutie rodovej rovnosti v politickom živote je vzdialenou perspektívou;
I.	keďže mnohé ženy a zraniteľné skupiny vrátane osôb so zdravotným postihnutím, osôb zo znevýhodneného sociálno-ekonomického prostredia, osôb, ktoré sú rasizované, osôb s etnickým, menšinovým alebo migrantským pôvodom, starších ľudí a LGBTIQ+ osôb, čelia v EÚ prelínajúcim sa nerovnostiam a diskriminácii;
J.	keďže v Pláne pre práva žien sa opätovne potvrdzuje pevný záväzok EÚ chrániť a presadzovať rodovú rovnosť a práva žien, pričom sa v ňom uvádzajú zásady a dlhodobá vízia pokroku, o ktorú sa bude opierať stratégia pre rodovú rovnosť na obdobie po roku 2025;
1.	vyzýva Komisiu, aby predložila ambicióznu stratégiu pre rodovú rovnosť na roky 2026 – 2030 s konkrétnymi, hmatateľnými legislatívnymi a nelegislatívnymi opatreniami v kľúčových oblastiach uvedených nižšie;
Rodovo motivované násilie
2.	vyzýva Komisiu, aby označila rodovo motivované násilie za novú oblasť trestnej činnosti uvedenú v článku 83 ods. 1 ZFEÚ s cieľom účinne bojovať proti všetkým formám násilia páchaného na ženách a dievčatách, ktoré predstavuje jedno z najrozšírenejších porušení základných práv v EÚ;
3.	naliehavo vyzýva Komisiu, aby uznala femicídu za samostatný trestný čin;
4.	vyzýva Komisiu, aby monitorovala a podporovala rýchlu transpozíciu smernice (EÚ) 2024/1385 o boji proti násiliu na ženách a domácemu násiliu a aby predložila svoje odporúčanie o prevencii škodlivých praktík voči ženám a dievčatám;
5.	vyzýva Komisiu, aby predložila právne predpisy EÚ o kriminalizácii znásilnenia na základe chýbajúceho súhlasu; opakuje, že znásilnenie nie je len porušením základných práv žien a telesnej autonómie, ale aj formou sexuálneho vykorisťovania žien a dievčat;
Komplexná rodovo responzívna zdravotná starostlivosť 
6.	naliehavo vyzýva Komisiu, aby zabezpečila všeobecný prístup k rodovo responzívnej zdravotnej starostlivosti pre ženy a dievčatá;
7.	vyzýva Komisiu, aby na úrovni EÚ riešila prekážky prístupu žien k zdravotnej starostlivosti v celej ich rozmanitosti;
8.	vyzýva Komisiu, aby ženám a dievčatám v celej ich rozmanitosti zabezpečila úplný a rovnaký prístup k službám zdravotnej starostlivosti v oblasti sexuálneho a reprodukčného zdravia vrátane práva na bezpečné a legálne umelé prerušenie tehotenstva;
Rodová rovnosť a posilnenie postavenia žien vo svete práce 
9.	vyzýva Komisiu, aby monitorovala a podporovala rýchlu transpozíciu smerníc o primeraných minimálnych mzdách[footnoteRef:34], transparentnosti odmeňovania[footnoteRef:35] a ženách vo vrcholových orgánoch[footnoteRef:36]; [34:  Smernica Európskeho parlamentu a Rady (EÚ) 2022/2041 z 19. októbra 2022 o primeraných minimálnych mzdách v Európskej únii (Ú. v. EÚ L 275, 25.10.2022, s. 33, ELI: http://data.europa.eu/eli/dir/2022/2041/oj).]  [35:  Smernica (EÚ) 2023/970.]  [36:  Smernica (EÚ) 2022/2381.] 

10.	naliehavo vyzýva Komisiu, aby vypracovala usmernenia umožňujúce vymedzenie a porovnanie „hodnoty práce“ v celej EÚ a urýchlene vytvorila rodovo neutrálne nástroje a kritériá hodnotenia pracovných miest s cieľom lepšie hodnotiť a spravodlivejšie odmeňovať prácu vykonávanú v odvetviach, v ktorých dominujú ženy;
Práva žien a rodová rovnosť vo vzdelávaní, odbornej príprave a digitálnej sfére
11.	naliehavo vyzýva Komisiu, aby zabezpečila rodovo inkluzívny prístup ku všetkým úrovniam vzdelávania a vypracovala vysokokvalitné normy pre vzdelávacie materiály podporujúce rodovú rovnosť a odstraňovanie rodových stereotypov vrátane podpory komplexnej sexuálnej výchovy a súhlasu;
12.	vyzýva Komisiu, aby vypracovala a prijala politiku nulovej tolerancie v digitálnom prostredí, pokiaľ ide o všetky formy rodovo motivovaného násilia, škodlivého správania a naratívov, ktoré podkopávajú a diskreditujú online a offline prejav žien a dievčat, a aby uprednostnila preventívne opatrenia a záruky vo všetkých oblastiach digitálnej politiky;
Zosúladenie súkromného a pracovného života
13.	vyzýva Komisiu, aby európsku stratégiu v oblasti starostlivosti rozvinula na komplexnú európsku dohodu o starostlivosti, ktorá bude vybavená záväznými legislatívnymi a finančnými nástrojmi na investovanie do prístupných, cenovo dostupných a vysokokvalitných služieb starostlivosti o deti a dlhodobej starostlivosti;
14.	zdôrazňuje, že je potrebné zamerať sa na model rovnocenného rozdelenia zárobkovej a opatrovateľskej činnosti v EÚ a revidovať a upraviť barcelonské ciele v tejto súvislosti, ako aj ďalej rozvíjať opatrenia týkajúce sa materskej a otcovskej dovolenky s cieľom dosiahnuť rovnejšiu rodovú rovnováhu, pokiaľ ide o opatrovateľské povinnosti;
Rovnaké zastúpenie a politická účasť 
15.	naliehavo vyzýva Komisiu, aby presadzovala legislatívne rodové kvóty a zoznamy založené na systéme zipsu pre všetky voľby na základe rodovej rovnosti a aby zabezpečila inštitucionálnu rodovú rovnosť na všetkých úrovniach rozhodovania;
Feministická zahraničná politika
16.	vyzýva Komisiu, aby podporovala takú zahraničnú, bezpečnostnú, obchodnú a rozvojovú politiku, ktorá uprednostňuje rodovú rovnosť podľa zásady troch „R“ (práva, zastúpenie a zdroje);
Boj proti hnutiam zameraným proti rodovej rovnosti
17.	naliehavo vyzýva Komisiu, aby vypracovala komplexný nástroj na monitorovanie zhoršovania situácie demokracie a práv žien a na boj proti nim, ktoré sú neoddeliteľne prepojené, a aby zabezpečila, že rodová rovnosť zostane prioritou v celej EÚ;
Prierezové prostriedky na dosiahnutie rodovej rovnosti
18.	opakuje, že všetko úsilie o dosiahnutie pokroku v oblasti rodovej rovnosti sa musí vynaložiť pri plnom dodržiavaní zásad prierezovosti a uplatňovania hľadiska rodovej rovnosti;
19.	vyzýva Komisiu, aby zabezpečila a ďalej rozvíjala uplatňovanie hľadiska rodovej rovnosti vo svojich štruktúrach, metódach a nástrojoch a aby zabezpečila začlenenie hľadiska rodovej rovnosti do všetkých návrhov Komisie vrátane všetkých rozpočtových postupov;
20.	naliehavo vyzýva Komisiu, aby v novej stratégii pre rodovú rovnosť využívala a ďalej rozvíjala prierezovosť ako prierezovú zásadu;
°
°	°
21.	poveruje svoju predsedníčku, aby postúpila toto uznesenie Rade a Komisii.

[bookmark: _Toc256000004]DÔVODOVÁ SPRÁVA
Rodová rovnosť je jednou zo základných hodnôt Európskej únie a spolu s právami žien sú nevyhnutnou a nedeliteľnou súčasťou ľudských práv. Predstavujú základ a účel právneho štátu na vnútroštátnej, európskej a medzinárodnej úrovni, ako aj najvhodnejšie a najrelevantnejšie ukazovatele zdravia a odolnosti našich demokracií.
V súčasnom geopolitickom kontexte a globálnych procesoch je teraz dôležitejšie ako kedykoľvek predtým predložiť ambiciózny program v oblasti práv žien a rodovej rovnosti, a preto táto správa prichádza v rozhodujúcej chvíli pre Európsku úniu. Nová európska stratégia pre rodovú rovnosť na obdobie po roku 2025 musí dodržiavať normy stanovené v predchádzajúcich rokoch a pokročiť v komplexnom úsilí o dosiahnutie rodovej rovnosti na všetkých úrovniach a vo všetkých oblastiach pre všetky osoby bez diskriminácie. Okrem toho sa v novej stratégii musia prijať rozhodné opatrenia na vykonávanie predtým prijatých právnych predpisov. 
Nová stratégia bude prísť v čase, keď sú protigenderové a protidemokratické hnutia na vzostupe, a preto musí text, ktorý predloží Komisia, odrážať jasné inštitucionálne odhodlanie a konkrétne záväzky týkajúce sa ochrany a ďalšieho rozvoja rámca pre rodovú rovnosť, a tým aj ochrany našej demokracie. Neexistuje demokracia bez rovnocennej a silnej účasti a angažovanosti žien a dievčat a tí, ktorí sa snažia rozložiť náš inštitucionálny rámec, sú tí, ktorí útočia na práva žien. Tieto programy sú vzájomne prepojené a ako také si vyžadujú reakciu na európskej úrovni. Takáto reakcia sa musí uskutočniť vo všetkých oblastiach politiky na všetkých úrovniach s jasným uplatňovaním hľadiska rodovej rovnosti vo všetkej našej práci.
Dnešný svet sa výrazne zmenil od chvíle, keď bola prijatá posledná stratégia pre rodovú rovnosť[footnoteRef:37] a nové oblasti sa musia primerane riešiť: počnúc násilím a obťažovaním žien a dievčat v digitálnej sfére a vo svete práce až po potrebu feministickej zahraničnej politiky na budovanie mieru a ochrany sexuálneho a reprodukčného zdravia a práv vrátane prístupu k bezpečnému a legálnemu umelému prerušeniu tehotenstva ako základného ľudského práva. Do našich politík musíme zahrnúť aj prierezový prístup, keďže si uvedomujeme, že určité skupiny, napr. migrantky, LGBTIQ osoby, rómske ženy, ženy so zdravotným postihnutím v EÚ, čelia viacerým prelínajúcim sa formám diskriminácie. Je na nás, aby sme sa nimi zaoberali primeraným a rýchlym spôsobom. [37:  Ú. v. EÚ C 364, 28.10.2020, s. 77 – 86.] 

Nedávno predložený Plán pre práva žien[footnoteRef:38] je krokom správnym smerom, v ktorom sa uznáva mnoho otázok, ktorým dnes čelíme pri rozprávaní o právach žien, ale musí sa urobiť krok vpred v rámci novej stratégie rodovej rovnosti s konkrétnymi, legislatívnymi a nelegislatívnymi opatreniami zameranými na vytvorenie skutočne rodovo rovnej spoločnosti. [38:  Oznámenie Komisie Plán pre práva žien, (COM(2025) 97 final).] 

Rodovo motivované násilie je podľa vymedzenia Európskeho inštitútu pre rodovú rovnosť akýkoľvek druh násilia založeného na pohlaví, od fyzického po emocionálne až po finančné až po reprodukčné násilie, a hoci každý môže byť obeťou rodovo motivovaného násilia, v prevažnej miere sú obeťami ženy.[footnoteRef:39] Najnovšie tematické zameranie indexu rodovej rovnosti[footnoteRef:40] sa osobitne zaoberalo rodovo motivovaným násilím a z údajov vyplýva, že 31 % žien v EÚ zažilo fyzické a/alebo sexuálne násilie od veku 15 rokov. Z toho vyplýva, že hoci sa v EÚ dosiahol legislatívny a nelegislatívny pokrok[footnoteRef:41], rodovo motivované násilie zostáva jednou z kľúčových výziev, ktoré bránia vzniku skutočne rodovo rovnej spoločnosti, je stále veľmi rozšírené v celej Únii, a že je potrebné ho ďalej riešiť na európskej úrovni a jasne vymedziť ako trestný čin v EÚ. Z nedávnych údajov vyplýva, že vykonávanie existujúcich právnych predpisov, napr. smernice o boji proti násiliu na ženách a domácemu násiliu, je naliehavou otázkou, ktorá sa musí monitorovať a dobre riadiť. Takisto je potrebné preformulovať a ďalej rozvíjať určité aspekty predchádzajúcej legislatívnej práce, ako sú definície založené na súhlase, pridanie znásilnenia do zoznamu trestných činov EÚ, ako aj uznanie femicídy ako trestného činu odlišného od vraždy, ale aj zdôraznenie niektorých menej známych kategórií rodovo motivovaného násilia, napr. pôrodnícke násilie a odmietnutie starostlivosti pri umelom prerušení tehotenstva. Chceme tiež dosiahnuť pokrok v súvislosti s odporúčaniami o škodlivých postupoch. [39:  https://eige.europa.eu/gender-based-violence]  [40:  Index rodovej rovnosti 2024: Boj proti násiliu páchanému na ženách, boj proti rodovým nerovnostiam, uverejnené v roku 2025.]  [41:  Napríklad prijatie smernice o boji proti násiliu na ženách a domácemu násiliu a pristúpenie EÚ k Dohovoru Rady Európy o predchádzaní násiliu na ženách a o boji proti nemu (Istanbulský dohovor).] 

Každý v Európskej únii má právo na prístup k najvyšším normám fyzického a duševného zdravia a k vysokej úrovni ochrany ľudského zdravia a musí sa zabezpečiť pri vymedzovaní a uskutočňovaní všetkých politík a činností Únie[footnoteRef:42]. Právo na prístup k zdravotnej starostlivosti je zakotvené v zásade 16 Európskeho piliera sociálnych práv a v akčnom pláne nabádame členské štáty, aby riešili nerovnosti v oblasti zdravia. Index rodovej rovnosti poukazuje na pomalý pokrok v oblasti rodovej rovnosti v oblasti zdravia, pričom podiel žien a mužov, ktorí vnímajú svoje zdravie ako veľmi dobré alebo dobré, klesá v dvoch tretinách členských štátov, a mnohým ochoreniam citlivým na pohlavie a rod chýba dostatočný výskum, financovanie a zdroje vrátane stanovenia priorít[footnoteRef:43]. [42:  Ú. v. EÚ C 326, 26.10.2012, s. 391 – 407.]  [43:  EIGE (2025), Impact driver: marking milestones and opportunities for gender equality in the EU, Úrad pre vydávanie publikácií Európskej únie, Luxemburg (pripravuje sa uverejnenie).] 

Sexuálne a reprodukčné zdravie a práva (SRZP) sú jednou z kľúčových otázok v diskusii o ľudských právach a sú neoddeliteľne spojené s uplatňovaním základného práva na zdravie, ako aj s dosiahnutím rodovej rovnosti a odstránením rodovo motivovaného násilia. Absolútnou podmienkou dosiahnutia rodovej rovnosti je telesná autonómia osoby a právo rozhodovať o svojom tele a živote. Porušovanie SRZP predstavuje porušovanie ľudských práv. Všetky výzvy týkajúce sa SZRP, ktorým čelia členské štáty, predstavujú spoločné európske výzvy a ide o otázku ľudských práv, ako aj otázku zdravia, ktorá sa musí riešiť jednotným prístupom. Svetová zdravotnícka organizácia (WHO) uznáva potrebu všeobecného prístupu k SRZP ako súčasť práva na zdravie. Naším cieľom je vytvoriť takú stratégiu pre rodovú rovnosť, ktorá zabezpečí všeobecný prístup ku komplexnej sexuálnej a vzťahovej výchove primeranej veku a založenej na dôkazoch, k celej škále vysokokvalitných, prístupných a cenovo dostupných moderných metód a prostriedkov antikoncepcie, poradenstvu v oblasti plánovania rodičovstva, liečbe neplodnosti a informáciám o antikoncepcii, ako aj k bezplatnej, bezpečnej a legálnej starostlivosti pri umelom prerušení tehotenstva.
Situácia na európskom trhu práce si vyžaduje naliehavý a komplexný prístup s cieľom prekonať existujúce nerovnosti. Každá tretia žena v EÚ nemá platenú prácu a prevažnú väčšinu práce na čiastočný úväzok v Únii vykonávajú ženy. Práca žien sa tradične podceňuje a rodová segregácia je stále výrazná, pričom ženy sú nadmerne zastúpené v menej ziskových odvetviach. Posilnenie postavenia žien vo svete práce je kľúčovým krokom pri rozprávaní o sociálnom a hospodárskom rozvoji a je predpokladom silného konkurencieschopného hospodárstva. Preto je nevyhnutná rýchla transpozícia smernice o transparentnosti odmeňovania s dôrazom na hľadanie spôsobov, ako rozšíriť jej rozsah pôsobnosti. Okrem toho sa musí vykonávať smernica o primeraných minimálnych mzdách aj smernica o ženách vo vrcholových orgánoch. V tejto správe sa uznáva, že hlavným dôvodom rozdielov v odmeňovaní žien a mužov je systematické nižšie odmeňovanie v odvetviach, v ktorých dominujú ženy (starostlivosť, zdravotná starostlivosť, vzdelávanie, maloobchod), v porovnaní so mzdami v odvetviach, v ktorých dominujú muži, čo takisto vedie k tomu, že tieto odvetvia nie sú atraktívne pre mužov, čo posilňuje škodlivé normy a stereotypy. Je naliehavo potrebné vypracovať usmernenia umožňujúce vymedzenie a porovnanie „hodnoty práce“ v celej EÚ a urýchlene vytvorila rodovo neutrálne nástroje a kritériá hodnotenia pracovných miest s cieľom lepšie hodnotiť a spravodlivejšie odmeňovať prácu vykonávanú v odvetviach, v ktorých dominujú ženy. Musí sa riešiť otázka bezpečnosti pri práci, a to tak v pracovných priestoroch, ako aj v súvislosti s prácou na diaľku.
Vzdelávanie a odborná príprava sú nevyhnutné pre rodovú rovnosť a pre schopnosť každého prispôsobiť sa zmenám na trhu práce a terciárne vzdelávanie je nevyhnutné pre kvalitné pracovné príležitosti. V súčasnosti v Európskej únii pretrváva horizontálna a vertikálna rodová segregácia vo vzdelávaní a poškodzuje rodovú rovnosť. Zásadný význam má preto poskytnutie úplného a neobmedzeného prístupu k vzdelávaniu, odbornej príprave a podpora účasti žien na vzdelávaní v oblasti STEM a vo všetkých ostatných oblastiach a kariérach. Odhaduje sa, že v EÚ je 8 miliónov odborníkov na IKT, ale len 17 % z nich tvoria ženy. Na celom svete tvoria ženy len 22 % pracovníkov v oblasti umelej inteligencie. Význam týchto tém a súvisiacich pracovných miest rastie a musíme zabezpečiť, aby sa na ženy nezabudlo a aby boli bezpečné v digitálnej sfére, a to aj pri riešení otázky algoritmov a iných súčasných nástrojov. Vzhľadom na to, že súčasná štruktúra súkromného vlastníctva a kľúčoví aktéri veľkých online platforiem vytvorili online svet, ktorý poškodzuje práva žien a rodovú rovnosť, musíme byť schopní riešiť tento problém a chrániť všetky ženy a dievčatá v celej EÚ. Muži musia byť tiež podnecovaní k tomu, aby vstúpili do odvetví, v ktorých dominujú ženy, a to lepšími pracovnými podmienkami a spravodlivou mzdou. V novej stratégii pre rodovú rovnosť sa musí vytvoriť rámec, ktorý vytvorí bezpečné priestory pre dievčatá a chlapcov na učenie a na vzdelávanie rodičov a učiteľov o rodových stereotypoch a vytvorí pozitívne vzory žien a feministických mužov.
Opatrovateľské povinnosti o deti a iné závislé osoby sú významným obmedzením účasti žien na trhu práce. Povinnosti v oblasti neplatenej starostlivosti bránia približne 7,7 miliónu žien v EÚ v účasti na trhu práce v porovnaní s len 450 000 mužmi. Nerovnomerné rozdelenie neplatenej opatrovateľskej práce medzi ženami a mužmi na úrovni domácností obmedzuje rovnakú účasť žien na trhu práce a ich kariérny postup. Táto situácia poškodzuje dosiahnutie skutočne spravodlivého rámca rovnováhy medzi pracovným a súkromným životom a nová stratégia sa musí týmito otázkami zaoberať. Naším cieľom je pracovať na dosiahnutí „modelu rovnosti poskytovateľa starostlivosti a zarábajúceho“ v spoločnosti. Preto musíme pozorne monitorovať, hodnotiť a v prípade potreby ďalej rozvíjať smernicu o rovnováhe medzi pracovným a súkromným životom, ale takisto je potrebné predložiť európsku dohodu o starostlivosti založenú na európskej stratégii v oblasti starostlivosti so záväznými právnymi predpismi a financovaním na úrovni EÚ. Ženy preberajú bremeno starostlivosti v rôznych kategóriách a musíme vyrovnať podmienky na európskej úrovni.
Rôzne skupiny prijímajú lepšie, inkluzívnejšie a udržateľnejšie rozhodnutia. Len rozhodnutia, ktoré zohľadňujú názor každého človeka, sú vhodné na to, aby pripravili pôdu pre budúcnosť, ktorá je lepšia pre všetkých a ženy na rozhodovacích pozíciách sú kľúčovými vzormi a pomáhajú formovať rámec pre rovnú budúcnosť. Musíme riešiť nedostatky v rozhodovacom procese na politickej, ako aj hospodárskej úrovni a zároveň riešiť inštitucionálne nerovnosti, ktoré ženám bránia naplno využiť svoj potenciál.
V časoch rastúcich globálnych konfliktov a neistoty musí byť zahraničná, obranná a bezpečnostná politika EÚ feministická, pričom jednou z horizontálnych zásad a kľúčových cieľov musí byť dosiahnutie práv žien a rodovej rovnosti. V našich vonkajších politikách musíme odzrkadľovať misiu na budovanie mieru a jedným z predpokladov na to je rovnaká účasť žien vo vedúcich pozíciách a zainteresovaných stranách. Program presadzovania a ochrany práv žien, ako aj podpora aktivistiek, pedagogičiek a vedúcich predstaviteliek v konfliktných oblastiach musia byť prioritou vo všetkých stratégiách EÚ v oblasti reakcie na konflikty, ako aj vo všetkých nástrojoch a mechanizmoch reakcie na krízu. Zásada 3 R (práva, zastúpenie a zdroje) sa musí uplatňovať na všetky vonkajšie činnosti EÚ.

[bookmark: _Toc256000005]PRÍLOHA: SUBJEKTY ALEBO OSOBY, KTORÉ SPRAVODAJCOVI POSKYTLI INFORMÁCIE
<FootprintIntro>V súlade s článkom 8 prílohy I k rokovaciemu poriadku spravodajca vyhlasuje, že počas prípravy návrhu správy mu poskytli informácie tieto subjekty alebo osoby:</FootprintIntro>
	Subjekt a/alebo osoba

	European Parliamentary Forum for Sexual & Reproductive Rights

	The International Planned Parenthood Federation (IPPF) European Network

	Center for Reproductive Rights

	European Women’s Lobby

	Foundation for European Progressive Studies (FEPS)

	European Institute for Gender Equality

	B.a.B.e. Budi aktivna. Budi emancipiran.

	Fertility Europe

	Center for Women Victims of War (ROSA)

	The Directorate-General for Justice and Consumers (DG JUST) of the European Commission

	European Trade Union Confederation (ETUC)

	European Public Service Union (EPSU)



Vypracovanie uvedeného zoznamu je vo výlučnej zodpovednosti spravodajcu.
Ak sú v zozname uvedené mená, funkcie alebo mená a funkcie fyzických osôb, spravodajca vyhlasuje, že predložil dotknutým fyzickým osobám oznámenie Európskeho parlamentu o ochrane údajov č. 484 (https://www.europarl.europa.eu/data-protect/index.do), v ktorom sa stanovujú podmienky spracúvania ich osobných údajov a práva súvisiace s týmto spracúvaním.

